Help jou kind om app-gebruik te bestuurSkermskoot van die app op ‘n iPhone-toestel. Ouers is al te bewus van kinders se vermoë om met tegnologie te werk – talle kinders weet selfs beter as hul ouers hoe mobiele toestelle werk. Die hoeveelheid tyd wat kinders egter aan hul slimfone en tabletrekenaars spandeer (selfs in die aand onder die kombers wanneer die lig lankal afgeskakel is), is kommerwekkend. Nou het jy egter, danksy ŉ app genaamd “Our Pact”, ŉ instrument om jou kind se internet- en appgebruik te skeduleer volgens jou kind se daaglikse roetine. Jy kan ook ŉ beperking plaas op die hoeveelheid tyd wat jou kind daagliks met die toestel mag speel en jy kan toegang tot die internet en ander apps baie maklik verbied. “OurPact” is ontwikkel deur ParentsWare, en wil ouers bemagtig om hul kinders te help om op ŉ gebalanseerde manier tegnologie te gebruik. Volgens die maatskappy moet die app nie beskou word as iets om jou kinders mee te “polisieer” nie, dit kan eerder as ŉ “gesinsriglyn” gebruik word. Die app is gratis en is tans beskikbaar op die App Store. ‘n Weergawe word binnekort vir Android-toestelle vrygestel. Besoek die webwerf en Facebook-blad. OurPact het verskeie hulpvideo’s op sy YouTube-kanaal beskikbaar indien jy vasbrand.